VII. NACRT UGOVORA O IZVOĐENJU GRAĐEVINSKIH RADOVA
Zaključen dana __________ godine u __________ između:
1. NARUČILAC
Caritas Crne Gore, sa sjedištem u ______________________, PIB __________, koga zastupa ______________________, u daljem tekstu: Naručilac,
i
2. IZVOĐAČ
__________________________________, sa sjedištem u ______________________, PIB __________, koga zastupa ______________________, u daljem tekstu: Izvođač.
Naručilac i Izvođač zajedno se nazivaju: Ugovorne strane.
Član 1 – Predmet ugovora
Predmet ovog ugovora je izvođenje građevinskih radova na izgradnji objekta hlorne stanice na lokaciji:
LOT: __________
Lokacija: __________________________
Katastarska parcela: ________________
Kapacitet sistema: __________________
Radovi se izvode u skladu sa Glavnim projektom „Hlorne stanice“, tenderskom dokumentacijom, prihvaćenom ponudom Izvođača i ovim ugovorom.
Član 2 – Ugovorna dokumentacija
Sastavni dio ovog ugovora čine:
1. ovaj ugovor;
2. tenderska dokumentacija;
3. prihvaćena ponuda Izvođača;
4. predmjer i predračun radova za odgovarajući LOT;
5. Glavni projekat i pripadajuća tehnička dokumentacija;
6. pisani aneksi i odobrene izmjene ugovora.
Član 3 – Vrijednost ugovora
Ukupna ugovorena vrijednost radova iznosi:
Vrijednost bez PDV-a: __________ EUR
Iznos PDV-a: __________ EUR
Ukupno sa PDV-om: __________ EUR
Ugovorene jedinične cijene predstavljaju osnov za obračun izvedenih radova.
Član 4 – Rok izvođenja radova
Izvođač se obavezuje da ugovorene građevinske radove završi u roku od 45 (četrdeset pet) kalendarskih dana od dana potpisivanja ovog ugovora.
Rok počinje da teče narednog kalendarskog dana nakon dana potpisivanja ugovora.
Izvođač je dužan da odmah po potpisivanju ugovora započne pripremne aktivnosti i organizuje izvođenje radova u skladu sa ugovorenim rokom.
Naručilac će Izvođaču omogućiti pristup lokaciji i staviti na raspolaganje raspoloživu projektnu dokumentaciju i druge uslove neophodne za početak radova.
Izvođač je dužan da prije početka radova dostavi plan organizacije i dinamike izvođenja radova.
Produženje roka moguće je samo u opravdanim slučajevima koji nijesu nastali krivicom Izvođača, uz prethodnu pisanu saglasnost Naručioca i odgovarajuće dokumentovanje razloga za produženje.
Član 5 – Obaveze Izvođača
Izvođač se obavezuje da:
· radove izvodi stručno, kvalitetno i u skladu sa projektom;
· obezbijedi potreban stručni kadar, radnike, materijal, alat i mehanizaciju;
· organizuje gradilište i obezbijedi uslove za bezbjedno izvođenje radova;
· poštuje propise o zaštiti na radu i zaštiti životne sredine;
· obezbijedi kvalitet ugrađenih materijala;
· sarađuje sa Naručiocem i nadzorom i omogući kontrolu radova;
· vodi odgovarajuću evidenciju o izvedenim radovima;
· blagovremeno obavijesti Naručioca o okolnostima koje mogu uticati na rok ili kvalitet radova;
· otkloni nedostatke uočene tokom izvođenja i primopredaje;
· nakon završetka radova očisti lokaciju i ukloni građevinski otpad.
Član 6 – Obaveze Naručioca
Naručilac se obavezuje da:
· obezbijedi Izvođaču pristup lokaciji u skladu sa ugovorom;
· stavi na raspolaganje raspoloživu projektnu dokumentaciju;
· imenuje lice za komunikaciju i praćenje realizacije ugovora;
· obezbijedi kontrolu i nadzor radova u skladu sa primjenjivim propisima;
· izvrši plaćanje za uredno izvedene i prihvaćene radove u ugovorenom roku.
Član 7 – Obračun i plaćanje
Plaćanje se vrši na osnovu stvarno izvedenih i prihvaćenih količina radova, prema ugovorenim jediničnim cijenama i ovjerenim privremenim i/ili okončanoj situaciji.
Rok plaćanja iznosi ______ dana od dana prijema ispravne fakture i odgovarajuće ovjerene dokumentacije.
Plaćanje se vrši na račun Izvođača broj __________________________.
Član 8 – Dodatni i nepredviđeni radovi
Izvođač ne može samostalno izvoditi dodatne ili nepredviđene radove i zahtijevati njihovu naknadu bez prethodne pisane saglasnosti Naručioca.
Svaka izmjena ugovorenog obima radova mora biti dokumentovana i odobrena u skladu sa pravilima nabavke i ugovorom.
Član 9 – Nadzor i kontrola kvaliteta
Naručilac, odnosno ovlašćeni nadzorni organ, ima pravo da kontroliše kvalitet i dinamiku izvođenja radova.
Izvođač je dužan da omogući pristup gradilištu, uvid u dokumentaciju i kontrolu ugrađenih materijala i izvedenih radova.
Radovi koji nijesu izvedeni u skladu sa ugovorom i projektom mogu biti odbijeni, a Izvođač je dužan da utvrđene nedostatke otkloni o svom trošku.
Član 10 – Garantni rok i odgovornost za nedostatke
Garantni rok za kvalitet izvedenih građevinskih radova iznosi 24 (dvadeset četiri) mjeseca i počinje da teče od dana potpisivanja zapisnika o primopredaji radova za konkretni LOT.
Izvođač garantuje da su izvedeni radovi u skladu sa ugovorom, Glavnim projektom, važećim tehničkim propisima i pravilima struke, te da nemaju nedostataka koji umanjuju njihovu vrijednost ili podobnost za namjenu za koju su izvedeni.
Izvođač je dužan da o svom trošku otkloni sve nedostatke koji se pojave u garantnom roku, a koji su posljedica nekvalitetnog izvođenja radova, neodgovarajućih ili nekvalitetnih ugrađenih materijala, odnosno nepoštovanja ugovornih i projektnih zahtjeva.
Naručilac je dužan da o uočenim nedostacima obavijesti Izvođača u pisanoj formi, bez odlaganja nakon njihovog utvrđivanja. Izvođač je dužan da pristupi otklanjanju nedostataka u roku koji odredi Naručilac, uzimajući u obzir prirodu i obim nedostatka.
Ukoliko Izvođač ne otkloni nedostatke u ostavljenom roku, Naručilac ima pravo da otklanjanje nedostataka povjeri trećem licu, na trošak Izvođača, u skladu sa ugovorom i važećim propisima.
Garantni rok ne obuhvata nedostatke nastale usljed nepravilnog korišćenja objekta, neadekvatnog održavanja ili intervencija trećih lica, ukoliko Izvođač dokaže da su navedene okolnosti neposredni uzrok nastanka nedostatka.
Garantni rok ne ograničava odgovornost Izvođača za nedostatke i štetu za koje odgovara na osnovu važećih zakonskih propisa.
Član 11 – Primopredaja radova
Po završetku radova ugovorne strane organizuju pregled i primopredaju.
O primopredaji se sačinjava zapisnik u kojem se konstatuje:
· da li su radovi završeni;
· da li su izvedeni u skladu sa projektom i ugovorom;
· da li postoje nedostaci;
· rok za otklanjanje eventualnih nedostataka;
· datum početka garantnog roka.
Izvođač je dužan da preda raspoložive ateste, deklaracije, potvrde o kvalitetu i drugu dokumentaciju koja se odnosi na ugrađene materijale i izvedene radove.
Član 12 – Ugovorna kazna zbog kašnjenja u izvođenju radova
U slučaju da Izvođač svojom krivicom ne završi ugovorene radove u roku utvrđenom ovim ugovorom, dužan je da Naručiocu plati ugovornu kaznu u iznosu od 0,1% (jedan promil) od ukupne ugovorene vrijednosti radova za svaki kalendarski dan kašnjenja.
Ukupan iznos ugovorne kazne ne može biti veći od 5% ukupne ugovorene vrijednosti radova.
Ugovorna kazna obračunava se počev od prvog dana nakon isteka ugovorenog roka za završetak radova, odnosno produženog roka ukoliko je produženje odobreno u skladu sa ovim ugovorom.
Izvođač nije dužan da plati ugovornu kaznu za period kašnjenja nastalog usljed okolnosti za koje ne snosi odgovornost, uključujući slučajeve više sile, postupanja ili propusta Naručioca, kao i druge opravdane okolnosti koje nijesu posljedica postupanja Izvođača, pod uslovom da je o njima blagovremeno obavijestio Naručioca i da su iste dokumentovane.
Naručilac zadržava pravo da zahtijeva ugovornu kaznu i kada prihvati zakašnjelo izvršenje radova, pod uslovom da bez odlaganja obavijesti Izvođača da zadržava pravo na naplatu ugovorne kazne.
Plaćanje ugovorne kazne ne oslobađa Izvođača obaveze da završi ugovorene radove.
Član 13 – Raskid ugovora
Naručilac može raskinuti ugovor u slučaju da Izvođač:
· ne započne radove u ugovorenom roku bez opravdanog razloga;
· neopravdano obustavi izvođenje radova;
· ne izvodi radove u skladu sa projektom i ugovorom;
· ne otkloni ozbiljne nedostatke u ostavljenom roku;
· bitno povrijedi ugovorne obaveze.
Izvođač može zahtijevati raskid ugovora u slučaju bitne povrede ugovornih obaveza od strane Naručioca, u skladu sa primjenjivim propisima.
Član 14 – Viša sila
Ugovorne strane neće odgovarati za neizvršenje obaveza koje je neposredna posljedica okolnosti više sile, pod uslovom da o nastupanju takvih okolnosti drugu stranu obavijeste bez odlaganja i preduzmu razumne mjere za ograničavanje posljedica.
Član 15 – Rješavanje sporova
Ugovorne strane će eventualne sporove nastojati da riješe sporazumno.
Ukoliko sporazumno rješenje nije moguće, za rješavanje spora nadležan je stvarno nadležni sud u Crnoj Gori, prema pravilima mjesne nadležnosti.
Član 16 – Završne odredbe
Sve izmjene i dopune ovog ugovora važe samo ako su sačinjene u pisanoj formi i potpisane od strane ovlašćenih predstavnika ugovornih strana.
Ugovor stupa na snagu danom potpisivanja.
Ugovor je sačinjen u ______ istovjetnih primjeraka, od kojih svaka ugovorna strana zadržava po ______ primjeraka.
ZA NARUČIOCA
Caritas Crne Gore
Ime i prezime: __________________________
Funkcija: _______________________________
Potpis i pečat: __________________________
ZA IZVOĐAČA
Ime i prezime: __________________________
Funkcija: _______________________________
Potpis i pečat: __________________________


